Imtella' Ġunju 14, 2020 - Aġġornata 14 Ta' Ġunju, 2020 3:03pm Il-Prim Ministru u Mexxej Laburista Robert Abela ħabbar li se titneħħa l-emerġenza ta' saħħa pubblika u l-ftuħ ta' sitt destinazzjonijiet oħra bl-ajru mil-ewwel ta' Lulju, u li mill-ħmistax ta' Lulju, l-ajruport se jinfetaħ għad-destinazzjonijiet kollha. Dr Abela qal li Malta qiegħda terġa' lura għan-normalità u li konvint li sa Settembru se tkun għamlet avvanzi kbar f'qawmien ekonomiku. Il-Prim Ministru u Mexxej Laburista Robert Abela ħabbar se titneħħa l-emerġenza ta' saħħa pubblika u l-avviżi legali kollha b'rabta mal-Covid 19 fosthom se jitneħħa l-limitu ta' 75 persuna li jistgħu jinġabru fil-pubbliku. Qal li filwaqt li mhux se jkun hemm obbligu legali fuq użu ta' maskri jew distanza soċjali, iħeġġeġ li wieħed jibqa' isegwi dawn il-linji gwida sakemm jitneħħew ukoll. Intervista minn tliet ġurnalisti fuq il-midja tal-Partit Laburista, Dr Abela ħabbar li mill-ewwel ta' Lulju, se jiżdiedu l-Italja ħlief it-tramuntana, xi reġjuni fi Spanja, Franza, Polonja, Greċja u Kroazja mal-pajjiżi fejn ser jerġa' jkun hemm titjiriet minn u lejn Malta. Żied jgħid li min-nofs Lulju se jinfetħu d-destinazzjonijiet kollha. Qal li l-Awtorità tat-Turiżmu għandha baġit apposta biex tħajjar it-turiżmu minn dawn il-pajjiżi. Mistoqsi dwar il-fatt li r-rata ta' trażmissjoni tal-Covid 19 telghet għal wieħed, Dr Abela qal li huwa kontra min qed jallarma lin-nies meta Malta kellha success fil-kontroll tal-pandemija. Il-Prim Ministru ċaħad li l-Gvern qed jixtri lil midja bir-riklami u spjega li fl-interess tad-demokrazija, il-Gvern għen lil mezzi kollha tal-midja inkluż Medialink tal-Partit Nazzjonalista mingħajr ebda kundizzjoni. Qal li jemmen li l-Gvern għandu jkun taħt skrutinju mill-midja u għalhekk għal din l-intervista stieden ukoll ġurnalisti tal-Partit Nazzjonalista. Waqt li tkellem dwar id-diversi miżuri tal-pjan għar-riġenerazzjoni ekonomika, il-Prim Ministru ħabbar li fil-ġranet li ġejjin se jintroduċi inċentivi biex iktar nies jidħu l-Belt biex iqajjem l-andament tan-negozji fil-belt kapitali. Qal li jittama li bil-pjan ta' riġenerazzjoni ekonomika ma jkunx hemm bżonn li jestendi s-suppliment tal-pagi wara Settembru u wera ruħu konvint li sa Settembru Malta se tagħmel avvanzi kbar fl-ekonomija wara li bl-inċentivi tal-Gvern, il-qgħad baqa' f'livell baxx meta mqabel ma' x'ġara f'pajjiżi oħra. Dr Abela qal li bil-Covid 19 il-qgħad tela' għal 4,400 li qal hija nofs il-persuni qegħda li kien hemm fl-2013 taħt Gvern Nazzjonalista. Mistoqsi dwar ir-rapport Moneyval li jpoġġi lil Malta f'dawl ħażin fuq il-ħasil tal-flus, il-Prim Ministru stqarr li mhux sodisfatt għax jemmen li kellu jitressqu aktar nies il-Qorti. Qal li malli jinħatar il-Kummissarju tal-Pulizija l-ġdid irid jagħmel enfazi qawwija u jaf li Angelo Gafà għandu l-kompitenza u l-esperjenza f'dan il-qasam. Dr Abela appella lill-Partit Nazzjonalista biex jipparteċipa fl-għażla tas-sur Gafà billi jagħmilu l-mistoqsijiet li jrid. Dwar il-każ ta' Daphne Caruana Galizia, Dr Abela qal li jistenna li kull rokna ta' investigazzjoni tibqa' għaddejja.